
Andrzej Sapkowski
Prevod: Klemen Pisk
Zbirka: Srednji svet

Vojna divja. Otrok prerokbe je ujet. 
Kaj če se znajdeš v svetu, iz katerega ni povratka? Ciri je pobegnila iz Lastovičjega stolpa, da bi ubežala smrti – in vstopila v deželo vilincev, v prostor, kjer se meje izmikajo in kjer nobena pot ne vodi domov. Toda Ciri je otrok prerokbe, dekle z več svetovi v krvi in z dovolj trme, da bi se uprla tudi usodi, če bi ji ta prekrižala načrte. Njen cilj je jasen: najti pot nazaj. Do Geralta, do Yennefer … Medtem se svet ni ustavil. Vojna lakomno požira ljudi in dežele. Ciri na sledi je Bonhart, lovec na glave, mučitelj, pogubna senca. Zdaj se prične igra med svetovi. Med prerokbo in svobodno voljo, med domom, ki ga iščeš, in svetom, ki te noče izpustiti.

Svetovni fantazijski fenomen 
Fantazijski svet serije Veščec obsega vrsto romanov in zbirk kratkih zgodb. Od leta 1992, ko je izšla prva zbirka kratkih zgodb, je Veščec prerasel v svetovni fantazijski fenomen, knjige so prevedene v več kot 40 jezikov in prodane v preko 35 milijonih izvodih, pri Netflixu je po zgodbi nastala uspešna televizijska serija, pri CD Projekt Red pa prelomna videoigra. Osrednji junak Geralt je veščec, že v otroštvu izurjen za lov in ubijanje pošasti. Poklican je v kraljestvo, kjer naj bi Štrigo, plod vladarjeve svetoskrunske ljubezni, ki mori ljudi, odrešil uroka. 

O avtorju
Andrzej Sapkowski je avtor mednarodno uspešne sage o veščecu in Husitske trilogije, ki slovita po večplastnih zgodbah, bogatem notranjem svetu in kompleksnih likih. Po knjigah o veščecu, ki so prevedene v več kot 40 jezikov in prodane v preko 35 milijonih izvodov, je pri Netflixu nastala uspešna televizijska serija, pri CD Projekt Red pa prelomna videoigra. Sapkowski danes velja za enega najvplivnejših avtorjev sodobne fantazijske književnosti. Leta 2025 je prejel gloria artis – zlato medaljo za kulturne zasluge; leta 2024 je revija Forbes sago o veščecu uvrstila med 30 najboljših knjižnih serij vseh časov.

PRAKTIČEN VODNIK ZA PREDMENOPAVZO, MENOPAVZO IN LETA PO NJEJ
Tamsen Fadal
Prevod: Klementina Logar, Daša Perme Jurjavčič
Zbirka: Izven – poljudna za odrasle
MKZ

Dragocena knjiga za čim bolj brezskrbno preživljanje prelomnega življenjskega trenutka. 

Vročinski oblivi, nespečnost, utrujenost, možganska megla, pridobivanje telesne teže ... In še številne druge nadloge, na katere vas ni nihče pripravil. Predmenopavza in menopavza prinašata velike čustvene, telesne in življenjske spremembe. Toda če jih razumete, jih laže obvladujete in ustrezno poskrbite zase.

Avtorica Tamsen Fadal v tem praktičnem in dostopnem vodniku združuje osebne izkušnje, najnovejša spoznanja in nasvete več kot 40 strokovnjakov. Pomaga vam razumeti, kaj se dogaja z vašim telesom, in svetuje, kako si lahko pomagate.

Izvedeli boste:
· kako prepoznati in obvladovati najpogostejše znake menopavze,
· katere hormonske in nehormonske možnosti so vam na voljo,
· kako izboljšati spanec, prehrano, gibanje in splošno počutje,
· kaj se dogaja z vašimi možgani, kožo, lasmi in telesom,
· kako se pogovarjati o spolnosti, odnosih in spremembah, ki jih prinaša menopavza,
· kako samozavestneje sodelovati pri odločitvah o svojem zdravju.

ZGODBA ZOFKE KVEDER (1878–1926) IN DOPISOVANJE 
S HČERJO VLADIMIRO JELOVŠEK
Katja Mihurko, Vladka Tucovič Sturman
Prevod pisem: Sonja Polanc
Zbirka: Spomini in izpovedi
MKZ

Edinstvena življenjska zgodba prve poklicne slovenske pisateljice Zofke Kveder, ki jo dopolnjujejo številne fotografije in dokumenti ter dragocena korespondenca med njo in odraščajočo hčerjo Vladimiro.

Življenje in literarno delo pisateljice, publicistke in urednice Zofke Kveder (1878–1926) so odločilno zaznamovala tri dejstva: ukvarjanje z ženskim vprašanjem na začetku 20. stoletja, bivanje in delovanje v srednjeevropskem kulturnem prostoru ter smrt najstarejše hčere, devetnajstletne Vladimire Jelovšek (1901–1920). 

Prosim Te, bodi skromna, pazi, kaj govoriš. Ne bodi preveč »vorlauf«. Pospravljaj svoje stvari. Bodi ljubezniva in obzirna. Pazi na obleko, ne nosi takoj novih reči, da Ti bo ostalo kaj za pozneje, za poletje. Pospravljaj za sabo, govori tiše, nasploh se vedi, kakor se spodobi za dekle Tvojih let. Glej, da Te bodo stanovalci vzljubili in da gospodični Erni ne boš v napotje. Poljubček!

DUHOVITA ZGODBA O NOROSTI, LJUDEH IN SISTEMU, KI JIH SKUŠA RAZUMETI
Benji Waterhouse
Prevod: Sanda Šukarov
Zbirka: Izven – poljudna za odrasle
MKZ

Resnična zgodba specializanta psihiatrije na eni najbolj prometnih psihiatričnih klinik v Londonu.

Brez olepševanja in z obilico črnega humorja
Benji Waterhouse nas s svojo resnično zgodbo specializanta psihiatrije na psihiatrični kliniki v Londonu popelje za vrata ustanove, kamor večina nikoli ne želi stopiti. Tam sreča ljudi, ki slišijo glasove, verjamejo v neverjetne stvari, izgubljajo stik z resničnostjo – in tudi take, pri katerih se sprašuje, ali je problem res v njih ali morda v svetu naokoli. Brez olepševanja in z obilico črnega humorja razkriva tudi absurdnosti psihiatričnega sistema, težave, s katerimi se srečujejo zdravniki, ter tanko mejo med »norostjo« in »normalnostjo«. Zgodbe, ki so včasih smešne, drugič pretresljive, pogosto pa oboje hkrati.

Iskreni, doživeti in dobro artikulirani glas Benjija Waterhousa premošča vrzel med zasebnim in poklicnim, med biti trpeč in negotov ter biti nekdo, ki naj bi pomagal drugim, torej biti pacient in biti psihiater, psihiatrična prizadevanja premošča z antipsihiatrično kritiko ter, nad vsem tem, najde mostove med najbolj osebnim in najbolj univerzalnim.

· Prof. dr. Borut Škodlar, Univerzitetna psihiatrična klinika Ljubljana

David Graeber
Izbor: Nika Dubrovsky
Prevedel: Samo Kuščer
Zbirka: Esenca
MKZ

Zbirka esejev priznanega antropologa in anarhističnega aktivista Davida Graeberja.

Graeber v esejih preučuje vprašanja svobode, neenakosti, ekonomije in birokracije ter izpodbija uveljavljene predstave o »zahodni kulturi« in »demokraciji«. Kot ključni udeleženec proti-kapitalističnega gibanja Okupirajmo Wall Street, uperjenega zoper pohlep in manipulacijo finančnih institucij, prinaša utemeljeno kritiko obstoječih družbenih struktur. S prepletom duhovitega zgodovinskega pregleda in pronicljive analize trendov demokratizacije bralcem ponuja teoretična orodja ter praktična spoznanja za ustvarjanju pravičnejše, bolj enakopravne – pa tudi nekoliko zabavnejše – družbe.

David Graeber je avtor odmevnih knjig Dolg: prvih 5000 let dolžništva, Bulšihti: teorija ter Pričetek vsega: nova
zgodovina človeštva. Izbor besedil za zbirko Najgloblja skrivna resnica sveta je posthumno pripravila njegova sodelavka in žena Nika Dubrovsky.

O avtorju
David Graeber (1961–2020) je bil eden najbolj izvirnih antropologov in javnih intelektualcev z začetka 21. stoletja. Rojen je bil v New Yorku v delavski družini z močno politično in radikalno tradicijo, kar je že v mladosti zaznamovalo njegovo zanimanje za anarhistično misel in družbena gibanja. Po doktoratu na Univerzi v Chicagu, kjer je preučeval družbene sisteme in vrednote na Madagaskarju, je akademsko pot nadaljeval na prestižni Univerzi Yale. Kariero je uspešno nadaljeval v Veliki Britaniji kot profesor antropologije na ustanovah Goldsmiths in London School of Economics. Bil je izjemen poljudni avtor in aktivist, ki je med drugim odigral ključno vlogo pri oblikovanju gibanja Okupirajmo Wall Street in priljubljenosti znanega slogana o »99 odstotkih«. Svetovno prepoznavnost si je zagotovil z zgodovinsko in ekonomsko študijo Dolg: prvih 5000 let dolžništva, v kateri je razbil ekonomski mit o nastanku denarja iz blagovne menjave ter razkril orodja družbenega podrejanja in nadzora. Še bolj odmeven vpogled v sodobni kapitalizem je ponudil v knjigi Bulšihti: teorija; razgalil je pojav nesmiselnih služb ter pojasnil psihološke in družbene posledice dejstva, da milijoni ljudi opravljajo dela, ki se jim zdijo nepotrebna.
Pred smrtjo je v soavtorstvu z arheologom Davidom Wengrowom dokončal svoje najobsežnejše delo Pričetek vsega: nova zgodovina človeštva. V njem izziva tradicionalne pripovedi o neizogibnosti družbene neenakosti in razvoju civilizacije ter ponudi dokaze, da so imele človeške skupnosti skozi zgodovino več svobode pri izbiri načinov življenja, kot si običajno predstavljamo. Vsa tri dela so prevedena v slovenščino.

Giulia Enders
Ilustracije: Jill Enders
Prevod: Aleš Učakar
Zbirka: Za zdravo življenje
MKZ

Avtorica Čarobnega črevesja nas v svoji novi knjigi popelje na fascinantno potovanje v notranjost človeškega organizma.

Vrnitev vase malce drugače
V svetu, ki postaja vse glasnejši in kompleksnejši, je včasih najbolje pogledati navznoter – k lastnemu telesu. To se že tisočletja spoprijema z izzivi in išče edinstvene načine, kako jih premagovati. Česa se lahko naučimo od tega izjemno kompleksnega sistema?
Knjiga nas vabi, da prisluhnemo svojemu telesu in odkrijemo, kaj vse nas lahko nauči o nas samih, našem zdravju in odnosih z drugimi. Ob tem odpira nekaj temeljnih vprašanj:

· Česa nas lahko imunski sistem nauči o varnosti?
· Kaj nam celjenje ran pove o čustvenem okrevanju?
· Kaj v resnici potrebujemo, da lahko zaživimo polno življenje?
· Česa smo sposobni, ko naše zdravje doseže vrhunec?
· Kako želimo zares ravnati drug z drugim?

Naše telo ponuja osupljive odgovore na vsa ta vprašanja in nam lahko pomaga na novo pogledati na življenje. Giulia Enders najnovejša znanstvena spoznanja prepleta z izjemnim darom za poljudno razlago zapletenih konceptov ter razkriva, kako tesno so povezani naše telesno zdravje, počutje in način, kako doživljamo svet.

	
O avtorici
Giulia Enders (1990) je nemška zdravnica in pisateljica, avtorica svetovne uspešnice Čarobno črevesje.

POMOČ PO TEŽKIH DOGODKIH DOMA, V ŠOLI, SLUŽBI ALI ŠIRŠI SKUPNOSTI
M. Štirn, J. Pelc, P. Markič, V. Poštuvan, B. Čibej Žagar
Zbirka: Izven – poljudna za odrasle
MKZ

Priročnik petih strokovnjakov in terapevtov za pomoč pri soočanju s težkimi dogodki in situacijami.

Kriza ob nesreči, izgubi, življenjskem prehodu
Krizni in travmatski dogodki lahko zamajejo naše telesno, miselno in čustveno ravnovesje. V času stiske se lahko počutimo kot plavalec, ki ga premetava v vodi, valovi čustev pa ga nenadzorovano preplavljajo. Krizo lahko sprožijo različni dogodki, od nesreče, bolezni in izgube ljubljene osebe do nasilja, zlorabe ali dolgotrajnega stresa. Pojavi se lahko na osebni, medosebni, organizacijski ali širši družbeni ravni.

Strokovna pomoč s primeri iz prakse
Priročnik petih strokovnjakov in terapevtov s področja psihologije na razumljiv in prijazen način predstavlja različne vrste kriznih situacij ter njihove posledice. S konkretnimi primeri iz resničnega življenja in strokovnimi nasveti nam priročnik ponuja podporo pri prepoznavanju stiske, iskanju ustreznih načinov soočanja in postopnem vračanju v ravnovesje. 

Katia Kozina, Filip Georgiev - Štimec
Ilustracije: Marin Remić
Prevod: Bojana Maltarić
Zbirka: Izven – poljudna za odrasle 
MKZ

Napeto branje o zločinih, ki so pretresli dvajseto stoletje. 

V zelo berljivi knjigi, ki jo krasijo imenitne ilustracije, so zbrane odmevne zgodbe morilcev, ki so zaznamovali 20. stoletje, od Eda Kemperja, edinega morilca, ki snema zvočne knjige, prek Avstralca hrvaških korenin Ivana Milata, ki bi se mu najraje vsi odrekli, do Freda in Rose West, para iz britanskega vsakdanjika, ki si ga nihče ne bi želel srečati. 

Zgodbe, ki poženejo srh po telesu, so pospremljene z duhovitimi in kot nož ostrimi komentarji avtorjev.

O avtorjih
Filip in Katia sta avtorja priljubljenega podkasta Mjesto zločina, ki ima privržene poslušalce tudi v Sloveniji. 

Haruki Murakami 
Prevod: Domen Kavčič
Zbirka: Roman 
MKZ

Ljubezenski, psihološki in magični roman o zidovih, ki jih gradimo okoli sebe in ki jih vsake toliko komu vseeno uspe premagati.

Velika pustolovščina za visokimi zidovi
Nekje na koncu sveta za visokim obzidjem stoji mesto, v katero lahko vstopijo le tisti, ki se odrečejo svoji senci. Tam živi prava podoba dekleta, v katero se v mladih letih zaljubi neimenovani pripovedovalec. Tam živi njen pravi jaz, mu pove dekle, preden nepojasnjeno izgine. Za njo ostanejo le neizrečena vprašanja, leta osamljenosti in brezplodnega iskanja. A mesto za obzidjem, o katerem je pripovedovala, tisto mesto obstaja, in za njegovimi vrati čaka našega junaka največja pustolovščina njegovega življenja.

O avtorju
Haruki Murakami, avtor romanov Norveški gozd, Kafka na obali, Kronika ptiča navijalca, Uboj komturja in drugih, je najbolj znan in prevajan sodobni japonski pisatelj. Njegovi svetovi, ki se pogosto gibljejo med umišljenim in resničnim, so na prvi pogled nenavadni in bizarni, a je v njih ujet svojevrsten »smisel časa«.

Fredrik Backman
Prevod: Jerca Kos
Zbirka: Kapučino
MKZ

Ganljiva in hudomušna oda prijateljstvu, a tudi poklon neobstojni čarovniji ljubezni in umetnosti.

Priljubljeni švedski pisatelj Fredrik Backman je bralce po vsem svetu osvojil z ganljivimi in obenem zabavnimi romani, v katerih razgalja človeške in družbene odnose. 

Presunljiva zgodba o prijateljstvu
Po zaključku trilogije o Mestu medvedov prihaja nova presunljiva zgodba o prijateljstvu, stkana iz dvojne pripovedi. V prvi se s samosvojo najstnico Louiso, ki je tudi obetavna risarka, podamo na nenavadno pot, da bi razvozlali skrivnost slavne slike. V drugi nas Louisin naključni sopotnik Ted popelje petindvajset let v preteklost, ko je bil tudi sam najstnik, prepričan, da brez svojih najboljših prijateljev ne more preživeti. Njuno skupno
popotovanje nas pripelje do temeljnih spoznanj o pomenu medsebojne povezanosti in zdravilni moči umetnosti. 

V Mojih prijateljih Backman spregovori o pogumu, ki ga včasih potrebujemo, da lahko ljubimo, o neizogibnosti izgube in o tem, kako nas prijateljstvo lahko spremeni – tudi dolgo potem, ko se zdi, da je vse izgubljeno.

ŽIVLJENJE NA PRELOMU ZGODOVINE
Lea Ypi
Prevod: Sanda Šukarov
Zbirka: Kapučino

Avtorica mednarodne uspešnice Svobodna v novem romanu piše o razkoraku med zgodovinskim in osebnim spominom.

Fotografija nasmejanega albanskega para
Začne se s fotografijo. S črno-belo sliko mladega para, zleknjenega pred luksuznim hotelom, ki se smehljata v fotoaparat. Ženska je zavita v bel krznen plašč, moški zraven nje je njen novopečeni mož. Na fotografiji sta Leman in Asllan Ypi, Lejina babica in dedek, na poročnem potovanju v italijanskih Alpah leta 1941. 

Kako dobro poznamo ljudi, ki so nam najbližje?
Fotografija zakroži na družabnih omrežjih in sproži plaz obtožb o fašističnih kolaborantih. A njeni stari starši so bili vendar predani socialisti. V želji, da bi prišla skrivnosti do dna, se Lea poda v arhive albanske tajne policije, kjer začne stikati po preteklosti – in najde precej več, kot je pričakovala. 

O krhkosti osebne in kolektivne resnice
Avtorica mednarodne uspešnice Svobodna v svoji drugi knjigi košček za koščkom sestavlja zgodbo babičinega življenja – od pozabljenega sveta otomanske aristokracije, prek nastanka novih balkanskih držav in nazadnje do Albanije – in se na poti sprašuje o krhkosti osebne in kolektivne resnice, o moralni odgovornosti in o dostojanstvu v svetu, kjer zgodovino pišejo zmagovalci.
__________________________________________________________________________________

Prevod: Nataša Müller

Pripoved o švedskem mestecu, ki mu ni lahko: brezposelnost, mladi se odseljujejo, še mestno knjigarno morajo zapreti. Huje ne more biti! A ko modro-rumeni priskoči na pomoč črno-rdeče-rumena, se stvari začnejo spreminjati na bolje … Tako zabavna knjiga, da se vam bo o njej sanjalo! 
Nemško posteljno podjetje ima monopol po vsem svetu, le v Skandinaviji ne. Lastnikov sin in bodoči direktor se zato domisli, da morajo na Švedskem postaviti tovarno. Ko za njegov načrt izve mlada županja propadajočega švedskega mesteca, v novi mestni tovarni postelj uvidi rešitev vseh njihovih težav. Da bi se nemškemu mogotcu prikupili, ga povabijo na obisk in doma postavijo pravo »Malo Nemčijo«. Vse gre po načrtu, takrat pa meščanom štrene zmeša stockholmska konkurenca – in začne se zabavna bitka za zmago.

Ta roman me je prepričal, da je knjige Jonasa Jonassona vredno brati. Mogoče zdaj še bolj kot kadarkoli prej. 
Hermionin literarni blog

O avtorju 
Švedski pisatelj Jonas Jonasson bralce po vsem svetu navdušuje z zabavnimi zgodbami, v katerih nastavlja ogledalo naši družbi. Njegove komedije v isti sapi nasmejejo in nam dajo misliti.



PONATISI

ZGODBA O IGRALKI IN PESNICI MILI KAČIČ
Marijan Rupert
Izbor pesmi: Tanja Petrič
Zbirka: Spomini in izpovedi

Zgodba o igralki in pesnici Mili Kačič.                                                                                        

Mila Kačič je odkritosrčno razodela svoja »stanja erotične vrtoglavice«, ki jih je doživljala ob kiparju in življenjskem sopotniku Jakobu Savinšku – njemu je posvetila vse ljubezenske pesmi. Prav njuna, pogosto zapletena, boleča in včasih problematična zveza je postala glavna, tako rekoč edina vsebina njene poezije.

Milino življenje je bilo od samega začetka zaznamovano s samoto, zapuščenostjo in posledično nenehnim, pogosto pretresljivim in ganljivim iskanjem ljubezni in topline za vsako ceno. Včasih tudi za ceno bolečine in ponižanja. Njena največja ljubezen je bil Jakob Savinšek. Njun odnos je sicer verodostojno dokumentiran v pesmih in še posebej v njuni korespondenci, ohranjenih je tudi precej fotografij. Ljubezen do Savinška je bila tako globoka, sama je pravila, da tudi večna in neumrljiva, da je postala kar neka vera, ki jo je dojemala izrazito subjektivno.

Polnóč bo kmalu bila.
Utrujena sem legla na ponjavo
še toplo, kjer sva se pred urami ljubila.

Še zmeraj čutim kodrolaso glavo,
še čutim vroči, sunkoviti dih,
neukrotljivih ustnic drgetanje.
Ko v bežnem polsnu slišim šepetanje,
ihtenje brez solza se v tebi trga,
potem – potem spet miren si in tih.

Naj kamor koli zdaj pritisnem lice,
povsod napaja mi tvoj moški vonj nosnice
in še sem željna, željna tvojega objema.
Je meni le tako – ali obema?
__________________________________________________________________________________

Presunljiva zgodba o življenju, vzponih in padcih. Predvsem pa o tem, kako se vedno znova pobrati.

Tanja Žagar je dekle, ki je na očeh javnosti odraslo v priljubljeno glasbenico. Je hčerka, mama, žena, učiteljica in še veliko več kot to. Je borka, zaljubljena v življenje. Danes triinštiridesetletna Tanja Žagar je še vedno znana kot nekdanja članica najstniške zasedbe Foxy Teens, a hkrati kot priljubljena samostojna glasbenica zadnjih dveh desetletij. Ljubljančanka se je že kot najstnica soočila z medijsko izpostavljenostjo, njenimi prednostmi in slabostmi. Živela je pod žarometi tudi kot akademska glasbenica in učiteljica v glasbeni šoli. A bolj kot to so jo izklesale izkušnje na osebni ravni, o katerih danes govori brez zadržkov, še več – z mislijo, da lahko komu prizanese kakšno gorje, celo poziva k dialogu in deli svojo zgodbo.

Simpatične pozitivne naravnanosti ni izgubila niti po težkih preizkušnjah zadnjih let, saj so ji te celo na novo osmislile življenje in zastavile prioritete. Tanja Žagar je napisala knjigo spominov, prelomnic in odločitev. Spregovorila je o ganljivih zgodbah, ki so jih doslej poznali le njeni najbližji. Jasno je, da se zna v vsakem trenutku boriti in vedno znova zaljubiti v življenje.
__________________________________________________________________________________

Zbirka: Izven – poljudna za odrasle

Žepna izdaja legendarne knjige z avtobiografskimi razmišljanji prezgodaj preminulega slovenskega alpinista. 

Živeti to, v kar resnično verjameš
Kdor išče cilj, bo ostal prazen, ko ga bo dosegel, kdor pa najde pot, bo cilj vedno nosil v sebi. To so legendarne besede Nejca Zaplotnika, ki se je leta 1979 skupaj z Andrejem Štremfljem kot prvi Slovenec povzpel na Mount Everest. Knjiga Pot že desetletja povsem upravičeno navdihuje bralce in bralke različnih starosti in interesov. Knjiga presega svoj žanr, na njenih straneh pa spoznamo, kaj pomeni resnično živeti to, v kar verjameš. Njegove pronicljive misli o življenju bodo tako lahko navduševale nove generacije.
Izjemna knjiga o življenju
V knjigi se spretno prepletajo avtobiografski dogodki s filozofskimi razmišljanji o življenju. Avtor razkriva svojo življenjsko zgodbo v ritmu predanega raziskovalca, ki ga želja po vrnitvi v naravo žene čez vse prepreke. Vsa njegova bit je usmerjena v gore, plezanje in branje, vse ostalo je kot nekakšno plačilo za to, da lahko živiš kot človek na Zemlji. Ravno kombinacija predanega branja in večnega raziskovanja gorskih sten je kriva za to, da je knjiga literarna mojstrovina.

Nejc Zaplotnik je brez dvoma ena najbolj karizmatičnih osebnosti slovenskega alpinizma. Za tako oznako pač ni dovolj, da imaš za seboj kopico imenitnih vzponov v domačih in tujih gorah. Tudi ni dovolj, da so med njimi tri težke prvenstvene smeri na osemtisočake, kar ga je leta 1979 postavilo ob bok slovitemu Messnerju. Najpomembnejše je dejstvo, da je Nejc svoje življenje resnično živel tako iskreno, kot ga je opisal v Poti, zato temu mojstrskemu tekstu ni kaj dodati niti odvzeti. (Viki Grošelj)

Življenje je posvetil goram
Alpinizmu se je posvečal od 1969 in se mu povsem podredil. Uvrstil se je med najuspešnejše slovenske alpiniste svoje generacije. Opravil je nad 350 vzponov vseh težavnostnih stopenj po Evropi, Afriki in Severni Ameriki. Veliko je plezal sam, izvedel več kot 30 prvenstvenih vzponov doma in na tujem, nekaj zahtevnih zimskih ponovitev in več ekstremnih smučarskih spustov.
__________________________________________________________________________________

Bernd Penners
Ilustracije: Henning Löhlein

Zbirka: Izven – poljudna za otroke
MKZ

ISBN/EAN: 9789610182825
Število strani: 14
Mere (mm): 210 x 235 x 10
Teža (g): 279
Vezava: kartonka
Redna cena z DDV: 16,99 EUR
Datum izida: 30. 10. 2026

Umivanje zob je pomembno! Zajec, slon, medved in njihovi prijatelji to dobro vedo. Vsi si temeljito ščetkajo, krtačijo in umivajo zobke. Čiščenje zob je prav res zabavno!

Izberete lahko pet pisanih zobnih ščetk in jih nalepite na vsako stran, da se ujemajo z živaljo. Nalepke lahko uporabite znova in znova!

V romanu Marija Antoaneta na posteljo pripeta se nič ne zdi tako, kot bi sprva pričakovali. Ko se profesorici športne vzgoje in strastni tekačici Mariji nekega zimskega večera svet obrne na glavo, si ne predstavlja, da bo njeno aktivno rutino zamenjala diagnoza popolne telesne ohromljenosti, ki nedotaknjeno pusti le njeno glavo. 

Duhovito in brez dlake na jeziku nas protagonistka popelje po križevem potu svojega novega vsakdana, ki ga zaznamuje popolna odpoved neodvisnosti in osmišljanje življenja v trenutkih, ko si želi le izginiti s tega sveta. V iskanju načinov, da bi svojim dnem naredila konec, se ji odpre nova karierna priložnost, ki korenito pretrese njena prepričanja o ljubezni, odnosih in ranljivosti. In tudi pokaže, kako blagodejne učinke ima včasih vroča linija. 

Roman je bil nominiran za nagrado modra ptica 2026.	



ZVOČNICE

Priredba: Slavica Remškar
Branje: Katja Preša
Zbirka: Čebelica

Rahločutna zgodba po motivih ljudskih pravljic. 

Slavica Remškar in Jelka Godec Schmidt sta ustvarili zabavno in rahločutno zgodbo o domovanju v prazni plastenki. Kdo vse se je naselil vanjo? Osa vratarica, muha hišnica, gosenica smrdenica, godec muren, metulj frfulj. In kdo še? Le kaj se bo zgodilo? Konec prinese veselo presenečenje! 	

Katja Preša 
Branje: Katja Preša
Zbirka: Čebelica

Sredi poletnega dne, ko se je travnik lesketal v čudovitih odtenkih zelene barve, sta se pod velikim listom lapuha srečala dva govnača. Čisto zadihana sta pred seboj valila vsak svojo smrdljivo kroglico. 

Izvirna in duhovita zgodba je slikaniški prvenec priljubljene pripovedovalke Katje Preša in večkrat nagrajene ilustratorke Maše P. Žmitek. Vam že diši?

Naslovnico novembrske številke je ilustrirala Eva Mlinar, groznošolce, ki se potikajo kdo ve kje, pa Miha Ha, ki skupaj z Mašo Ogrizek ustvarja strip. V Sončevi hiši za barvice Slavice Remškar in Ane Zavadlav spoznamo oranžno barvico, v zgodbi Tine Arnuš Pupis pa miši, ki hodijo v šolo. Male glodavce je upodobil Peter Škerl, ki je ilustriral tudi pesem češkega pesnika Ivana Jirousa Magorja Čeprav riba solze toči, ki jo je v slovenščino prevedel Peter Svetina. Pesmi Andreje Borin je upodobila Anka Kočevar, deževne uganke Ambroža Kvartiča pa Ana Košir. Nori na živali je črtica Gaje Kos, ki jo je ilustrirala Marta Bartolj, Muca, ki se je lisice bala pa zgodbica Anite Leskovec z ilustracijami Marjana Mančka. Tomaž Habe je uglasbil pesem Anje Štefan Gumb, Tjaša Bon pa jo je ilustrirala skupaj z ugankami. 

Jelka Godec Smidt je pripravila naloge s Cicibando, Ivan Mitrevski je narisal mačke skoraj do konca, Nataša Bucik in ilustratorka Maša P. Žmitek sta pripravili pasji trim za možgane, Tanja Semion Stojić pa prometne naloge. Staša Tome in Davorin Tome nas vabita k raziskovanju oranžne barve v naravi, Jasmina Rojc in Kiara k ustvarjanju, Katarina Bizjak Slanič in otroci h kičkanju in Boštjan Gorenc - Pižama k branju izbranih knjig. 

V Cici Veseli šoli, ki jo je pripravil dr. Miha Slapničar (z ilustracijami Mihe Haja) izvemo, kako postaneš znanstvenik, v rubriki Umetnija meseca pa, čigav likovni izdelek je najbolj uspel. Izdelke izbira Nika Černigoj.



Tedenske novosti 30. 10. 2026 (https://www.mladinska-knjiga.si/o-skupini/za-medije/knjizne-novosti)
Naročanje 01 241 33 00, www.emka.si

